  Анжелика Тихонова корреспондент 24-тӥ инвожое Удмуртиын «Лудорвай» музей-заповедниклэн интывылаз Agro.PRO-2021 улосвылкуспо гурт возёс фестиваль усьтӥськиз. Ужрад улсын пудоен, техникаен, фермеръёслэн вузъёсынызы тодматӥзы. Фестиваль туннэ, 25-тӥ инвожое, но азинтӥське. Со сярысь элькунысь гурт возёсъя но сиён-юонъя министерстволэн пресс-службаез ивортӥз. Ужрадэ Удмуртиысь вань ёросъёсысь делегациос вуизы. Со сяна, Москваысь, Ярославль Воронеж, Киров улосвылъёсысь, Пермь шаерысь но Татарстанысь пыриськисьёс но лыктӥзы. Agro.PRO-2021 гурт возёс фестиваль – со пудо вордонэз, будос будэтонэз, гурт возёс техникаез бадӟым возьматон, кудӥз удысэтлэсь луонлыкъёссэ дунъян понна ортчытӥське. Малпасько, тунсыко луоз гурт возёс удысын ужасьёслы но, куноослы но. Но нырысь ик, со удысэз ӝутӥсьёслы кенешыны, тодон-валанэнызы люкиськыны, выльзэ тодыны, кулэ адямиосын тодматскыны но капчи мылкыд басьтыны инты Ольга Абрамова, элькун кивалтэтлэн тӧроезлэн воштӥсез – гурт возёсъя но сиён-юонъя министрФестиваль улсын возьматонъёс музей-заповедниклэсь ӧжытэзтэк быдэс интывылзэ басьтӥзы. Отчы туала техникаез но ужан арбериосты, сӥлё но йӧло выжыосысь 100-лэсь трос гурт возёс пудоосты, ыжъёсты, чайыосты, мушъёсты но карпъёсты вайизы. Нимаз площадкаын будос будэтӥсьёс кидысъёсынызы, минерал ватсэтъёсынызы, будосъёсты утён амалъёсынызы тодматӥзы. Озьы ик сиён-юон поттӥсь но переработкаен вырись предприятиос ас продукцизэс возьматӥзы-вузазы. Ольга Абрамова пусйиз, азьвыл аръёсы гурт возёс техникаез но гурт возёс пудоез возьматонъёс нимаз ортчылӥзы, соин ик гурт возёс удысын ужасьёс понна та тужгес бадӟымез пумиськон луэ. Озьы ик со вераз, элькунысь гурт возёс пудоез возьматонэз Европалэн уровенёзяз ӝутыны тыршо шуыса, со понна кунгож сьӧрысь судьяосын дунъян опытсэс будэто. Та ужрадэз (гурт возёс пудоез возьматонэз – ред.) агрофестивальлэн изюминкаеныз ниманы луэ. Асьмеос туннэ одно ик скалъёсынымы но ветылъёсынымы данъяськом – соос синмаськымонэсь. Вань та аръёсы возёсъёсамы ӟеч выжы учкытон понна пайдалыко селекционно-племенной уж нуиськиз Ольга Абрамова, элькун кивалтэтлэн тӧроезлэн воштӥсез – гурт возёсъя но сиён-юонъя министрМинистрлэн кылъёсызъя, матысь аръёсы ӟеч выжы уськытон ужъёс йӧллы кеч вордон удысын но сӥльлы пудо вордон удысъёсын кутскозы. Элькунысь скалъёсты но ветылъёсты калыккуспо судья, Венгриысь Тамаш Щебёк дунъяз. Мон паймемын та ужрадэз радъямлы. Шоу ортчытыны тупась инты быръемын, туж умой тӥрлык но конструкциос уже кутэмын, кудъёсыз пудо-животлы таӵе пӧсь куазен асьсэзыз умой шӧдыны юртто. Удмуртиысь скалъёсты но кельшытӥ– голштин выжыысь трос гинэ синмаськымонъёссэ адӟи. Элькунлэн пудо вордон удыссэ азинтыны бадӟым луонлыкъёсыз вань Тамаш Щебёк, Венгриысь калыккуспо судьяУдмуртиысь пудо вордӥсьёс оглом 106 пудоез возьматӥзы. Фестивальлэн абсолютной чемпионкаез Вавож ёросысь «Колос» гурт возёсысь Мазурка нимо скал луиз. Берлозэ 305 нуналъем йӧл потон вакытэз ӵоже со 9 сюрс 724 килограмм йӧл сётӥз. Агрофестиваль улсын Удмуртиын гурт возёс пудоез но тылобурдоез возьматонъя «Детский ринг» улосвылкуспо вожвылъяськонэ пыриськисьёсты но пусйизы. Кузьымъёс озьы ик Крыме, Иркутск, Ленинград улосвылъёсы кошкизы. Ужрадэз пичи погрузчикъёслэн возьматонзы но шулдыртӥз. Сыӵе возьматон Удмуртиын нырысьсэ ортчиз. Машинаос площадкае потыса, куроен рулонъёслэсь пирамида лэсьтӥзы, баскетболэн шудӥзы. Со сяна мукет луонлыкъёссэс но возьматӥзы. Соос 50 пӧртэм думиськись арбериосын ужаны быгато, соин ик гурт возёс удысын соос кулэен лыдъясько. Ас ужзэ элькунысьтымы нырысетӥез трактор поттӥсь «Рустрак» огазеяськон но возьматӥз. Соос 2020-тӥ арын Сарапулын 60-130 вал кужымъем машинаос бичаны кутскизы. Со дырысен Удмуртие, Саратов улосвылэ, Башкортостанэ но Краснодар шаере 10-лэсь трос гурт возёс машинаос вуттӥзы ини. Тегъёс: Удмуртия гуртвозёс фестиваль пудо адӟытон  